碾建溪第一奉邀徐天隠奉議并效建除體
作者：黄庭堅
朝代：宋

paragraphs: 建溪有靈草，能蛻詩人骨。
除草開三徑，爲君碾玄月。
滿甌泛春風，詩味生牙舌。
平斗量珠玉，以救風雅渴。
定知胸中有，璀璨非外物。
執虎探虎穴，斬蛟入蛟室。
破鏡掛西南，夜闌清興發。
危言諸公上，殊勝弄翰墨。
成仁冒鼎鑊，聞已歸諫列。
收汝救月弓，蛙腹當坼裂。
開雲照四海，黄道行堯日。
閉門斲車輪，出門同軌轍。